KOMISSION KERTOMUS EUROOPAN PARLAMENTILLE JA NEUVOSTOLLE Paristoista ja akuista sekä käytetyistä paristoista ja akuista ja direktiivin 91/157/ETY kumoamisesta annetun Euroopan parlamentin ja neuvoston direktiivin 2006/66/EY 4 artiklan 4 kohdan mukainen kertomus kuulokojeisiin tarkoitettujen elohopeattomien nappiparistojen saatavuudesta /* COM/2014/0632 final */





1. Johdanto Paristoista ja akuista sekä käytetyistä paristoista ja akuista annetun direktiivin 2006/66/EY (paristodirektiivi), sellaisena kuin se on muutettuna vuonna 2013[1], 4 artiklan 2 kohdassa säädetään, ettei kieltoa, joka koskee elohopeaa sisältävien paristojen ja akkujen saattamista markkinoille, sovelleta enintään kaksi painoprosenttia elohopeaa sisältäviin nappiparistoihin 1. lokakuuta 2015 saakka. Vaikka komission vuonna 2012 teettämässä raportissa todettiin, että elohopeaa sisältäville nappiparistoille on saatavilla vaihtoehtoja kaikkia käyttötarkoituksia varten[2], muutetussa direktiivissä komissiota kuitenkin pyydettiin teettämään toinen asiaa koskeva selvitys tämän päätelmän vahvistamiseksi. Muutetun paristodirektiivin 4 artiklan 4 kohdassa säädetään seuraavaa: ”Kuulokojeisiin tarkoitettujen nappiparistojen osalta komissio tarkastelee 2 kohdassa tarkoitettua poikkeusta uudelleen ja antaa Euroopan parlamentille ja neuvostolle kertomuksen 1 kohdan a alakohdan mukaisten kuulokojeisiin tarkoitettujen nappiparistojen saatavuudesta viimeistään 1 päivänä lokakuuta 2014. Komissio liittää kertomukseensa asianmukaisen ehdotuksen 2 kohdassa tarkoitetun poikkeuksen pidentämisestä kuulokojeisiin tarkoitettujen nappiparistojen osalta, jos se on perusteltua sen vuoksi, että 1 kohdan a alakohdan mukaisia kuulokojeisiin tarkoitettuja nappiparistoja ei ole saatavilla.” Tämän kertomuksen tarkoituksena on tiedottaa Euroopan parlamentille ja neuvostolle tuloksista, jotka komissio on saanut kuulokojeisiin tarkoitettujen enintään 0,0005 % painoprosenttia elohopeaa sisältävien nappiparistojen saatavuudesta. 2. Tulokset 2.1. Johdanto Tämän kertomuksen valmistelemiseksi komissio keräsi ja arvioi saatavilla olevia tietoja kuulokojeissa käytettävistä elohopeattomista nappiparistoista. Komissio keskittyi ensisijaisesti nappiparistojen tekniseen ja kaupalliseen saatavuuteen ja toissijaisesti käyttäjille aiheutuviin todennäköisiin seurauksiin nappiparistojen suorituskyvyn ja kustannusten suhteen. Komissio pyysi riippumattomia konsultteja tarkastelemaan asiaa koskevaa kirjallisuutta ja alan tietämystä. Lisäksi se kuuli kaikkia tärkeimpiä paristo- ja kuulokojealan tuottajia ja valmistajia sekä potilas- ja kuulokojeyhdistyksiä.[3] Komissio katsoo, että kuulemistulokset ovat luotettavia, koska kuultujen paristo- ja kuulokojealan tuottajien ja valmistajien osuus kyseisistä markkinoista on suuri. Tässä yhteydessä on korostettava kyseisten tuottajien ja valmistajien tekemää lojaalia yhteistyötä, varsinkin kun otetaan huomioon arkaluonteisiin liiketoimintatietoihin liittyvät tavanomaiset rajoitukset. Erityistä huomiota kiinnitettiin kokemuksiin, joita on saatu sen jälkeen, kun Yhdysvalloissa kiellettiin elohopeaa sisältävät nappiparistot. Yhdysvalloissa 30 osavaltiota on antanut asiaa koskevaa lainsäädäntöä (tai esittänyt asiaa koskevia lainsäädäntöehdotuksia). Komissio katsoo, että erilaisten mutta toisiaan täydentävien lähteiden käytön ansiosta tilannetta on voitu arvioida laajemmin ja yksityiskohtaisemmin kuin pelkästään direktiivissä vaadittuun toimitusvarmuuteen liittyvien kysymysten kannalta. Konsulttien päätelmät tarjosivat komissiolle vankan pohjan asiaa koskevaa omaa arviointia ja tätä kertomusta varten. 2.2. Keskeiset tulokset Edellä mainitun selvityksen – jonka komissio katsoo perustuvan luotettavaan tietoon ja näyttöön sekä antavan perusteltuja tuloksia ja päätelmiä – ja oman arviointityönsä perusteella komissio tekee seuraavat päätelmät: (1) Kuulokojeissa käytettäville nappiparistoille on olemassa käyttökelpoisia elohopeattomia vaihtoehtoja. Yleisimmin käytetyissä vaihtoehdoissa hyödynnetään sinkki-ilma–teknologiaa, jota useat yritykset ovat kehittäneet. Olemassa on myös muita teknologioita (esim. nikkeli-metalli–hybridit), mutta niitä ei käytetä yhtä laajalti ja niiden käyttö rajoittuu laitteisiin, joiden tehontarve ei ole suuri tai joiden käyttötavat ovat vähemmän jäykät. (2) Kuten kuulemisen yhteydessä todettiin ja ottaen huomioon nykyinen tuotantotaso, kuulokojeisiin tarkoitettujen nappiparistojen toimitusvarmuus ei vaarannu sen jälkeen, kun elohopeaa sisältäviä nappiparistoja koskevan poikkeuksen voimassaolo päättyy 1. lokakuuta 2015. Elohopeattomiin tuotteisiin siirtymisestä riippumatta alan teollisuus poistaa tuotannosta asteittain tuotetyypit, joille todennäköisesti ei tule olemaan saatavilla elohopeattomia vaihtoehtoja (koon 5 pienimmät nappiparistot). (3) Kokemukset, joita Yhdysvalloissa on saatu sen jälkeen, kun siellä otettiin käyttöön samankaltaisia järjestelyjä elohopeaa sisältävien nappiparistojen kieltämiseksi, osoittavat, että alkuvaiheen ongelmat, jotka liittyivät kuulokojeiden elohopeattomien vaihtoehtojen suorituskykyyn ja käyttäjäystävällisyyteen, on voitu ratkaista uuden teknisen kehityksen ja markkinoiden laajentumisen ansiosta. Myös suorituskykyongelmat, joita liittyi joihinkin ensimmäisen sukupolven elohopeattomiin nappiparistoihin, joita Yhdysvalloissa saatettiin markkinoille vuonna 2010, on tällä välin ratkaistu. Paristojen elinkaaren on tosin todettu lyhenevän noin 2 – 10 prosenttia tuotemerkistä ja mallista riippuen, mutta nykyisen teknisen kehityksen odotetaan parantavan suorituskykyä entisestään. (4) Kuten Yhdysvalloissa, myös EU:n markkinoilla voi ilmetä kustannuseroja kuulokojeisiin tarkoitettujen elohopeattomien ja elohopeaa sisältävien nappiparistojen välillä. Eräässä aiemmassa komission teettämässä selvityksessä arvioitiin, että elohopeattomien nappiparistojen kustannukset olisivat noin 10 prosenttia elohopeaa sisältäviä nappiparistoja korkeammat.[4] Vähittäishintojen erot näyttävät tällä hetkellä olevan korkeammat[5], mutta hintaerojen odotetaan pienenevän, kun kuulokojeisiin tarkoitetut elohopeaa sisältävät nappiparistot kielletään EU:ssa. Tämä johtuu markkinoiden kasvusta ja mittakaavaeduista sekä tehokkuuden lisäämisestä niiden valmistajien tuotantojärjestelmissä, jotka muuntavat tuotantokapasiteettinsa yhden tuotantolinjan mukaiseksi. (5) Elohopeaa sisältäviä nappiparistoja koskevan poikkeuksen voimassaolon päättymisen odotetaan edistävän innovointia: se nopeuttaa elohopeattomien tuotteiden suorituskyvyn parantamista ja sellaisten uusien tuotteiden kehittämistä, joilla voidaan vastata edistyneempien ja suurempitehoisten laitteiden kysyntään. (6) Potilas- ja kuulokojeyhdistykset, joita kuultiin osana komission tilaamaa selvitystä, eivät tuoneet esiin erityisiä huolenaiheita kuulokojeisiin tarkoitettujen elohopeattomien nappiparistojen toimitusvarmuuden osalta. 3. Päätelmä Elohopeaa sisältäviä nappiparistoja koskevan poikkeuksen voimassaolon päättymisestä 1. lokakuuta 2015 ei odoteta aiheutuvan ongelmia kuulokojeissa käytettävien nappiparistojen saatavuudelle. Näin ollen direktiivin 2006/66/EY 4 artiklassa säädetyn poikkeuksen voimassaoloa ei ole tarpeen pidentää. [1] EUVL L 266, 26.9.2006, s. 1–14, sellaisena kuin se on viimeksi muutettuna 20 päivänä marraskuuta 2013 annetulla Euroopan parlamentin ja neuvoston direktiivillä 2013/56/EU (EUVL L 329, 10.12.2013, s. 5–9). [2] BIO Intelligence (2012), Study on the Potential for Reducing Mercury Pollution from Dental Amalgam and Batteries, raportti Euroopan komission ympäristöasioiden pääosastolle, heinäkuu 2012, erityisesti kohta 7.1, vaihtoehto 2 (s. 123) yhdessä päätelmäkohdan 9.2 kanssa (s. 135). [3] Eunomia & Öko Institut e.V. (2014), Availability of Mercury-free Button Cells for Hearing Aids, raportti Euroopan komission ympäristöasioiden pääosastolle, elokuu 2014. [4] BIO Intelligence (2012), Study on the Potential for Reducing Mercury Pollution from Dental Amalgam and Batteries, Raportti Euroopan komission ympäristöasiain pääosastolle, heinäkuu 2012, s. 117. [5] Esimerkiksi Yhdysvalloissa pakkaus, joka sisältää kuusi koon 10 nappiparistoa, maksaa internetissä 3,25–3,95 dollaria, kun on kyse tavanomaisista kuulokojeisiin tarkoitetuista nappiparistoista, ja 3,95–4,95 dollaria, kun on kyse elohopeattomista nappiparistoista, tuotemerkistä ja myyjästä riippuen.